Kā labāk iekļaut skolēnu jaunajā vidē?

1) Negaidiet, ka bērni būs priecīgi. Nemēģiniet viņus mākslīgi iepriecināt. Viņi ir zaudējuši daudz – mājas, ierasto ritumu, iespējams, arī vecākus un radiniekus. Mēs varam darīt visu iespējamo, lai būtu labi, bet ļaujiet lietām notikt savā laikā.

2) Rēķinieties, ka bērniem būs dažādas emocionālas reakcijas. Viņi var sākt raudāt stundas vidū, un tas ir pilnīgi normāli. Viņiem var būt spēji trauksmes uzplūdi un tas arī ir normāli. Tāpat neesiet pārsteigti, ja emocionālo reakciju nav – bērns spēj mierīgi stāstīt par notikušo un neizrāda nekādas emocijas. Būtiski, ka viņi zina, ka tas ir normāli.

3) Pievērsiet uzmanību, vai pats bērns zina nomierināšanās stratēģijas. Varbūt bērni klasē var padalīties ar viņiem zināmām nomierināšanās formulām – elpošanas vingrinājumiem, domāšanas aktivitātēm, rīcības stratēģijām trauksmē.

4) Ļaujiet klasesbiedriem uzdot jautājumus. Ir skolas, kuras mēģina piekopt*hiperpozitīvisma* politiku un aizliedz bērniem jautāt par karu, runāt par karu. Tas nav pareizi. Šīs sarunas ir būtiskas visiem, lai caur sarunām šo pieredzi varētu "pārstrādāt". Svarīgi ir runāt tad, kad bērns ir gatavs runāt par to, un tik ilgi, cik vēlas.

5) Veidojiet drošu vidi skolā. Droša vide ir būtiskāka par mācību plāniem. Neuztraucieties, ka bērni netiek līdzi. Samaziniet prasības pret bērniem un pret klasi. Iemācieties kopā dažas frāzes ukraiņu valodā.

6) Pamaniet pirmos vardarbības signālus un māciet bērnus klasē atpazīt tos.

7) Meklējiet iespēju izveidot atbalsta sistēmu skolā. Neatstājiet visu atbalsta personāla ziņā, jo atbalsta personāls bija pārslogots jau iepriekš. Mentori un uzticības personas no vecākajām klasēm, kā arī pedagogi jaunajiem bērniem var būtiski samazināt emocionālās un fiziskās vardarbības risku.

LSM.lv Bērnu satura redakcija